A BIZOTTSÁG 991/2006/EK RENDELETE
(2006. június 30.)
a vámkontingensek megnyitásáról és kezeléséről és harmadik országokból behozott fokhagymára vonatkozó származási bizonyítványok rendszerének bevezetéséről szóló 1870/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre (1) és különösen annak 31. cikke (2) és 34. cikke (1) bekezdésére,
mivel:
(1)
A 2006/398/EK tanácsi határozattal jóváhagyott (2), az Európai Közösség és a Kínai Népköztársaság között az 1994. évi Általános Vám- és Kereskedelmi Egyezmény (GATT) XXIV. cikkének 6. bekezdése és XXVIII. cikke alapján levélváltás formájában létrejött megállapodás (3) rendelkezik a 0703 20 00 KN-kód alá tartozó fokhagymára vonatkozó vámkontingens 20 500 tonnával történő növeléséről.
(2)
E növelést tükröznie kell az 1870/2005/EK bizottsági rendelet (4) I. mellékletének is.
(3)
A tapasztalat azt mutatja, hogy az 1870/2005/EK rendelet egyes rendelkezéseit, így a referenciamennyiségekre, az importőrök besorolására, a behozatali engedélykérelmekre és a Bizottság által nyújtandó információkra vonatkozó rendelkezéseket az egyértelműség érdekében pontosítani kell.
(4)
Az 1870/2005/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
Az 1870/2005/EK rendelet a következőképpen módosul:
1.
A 2. cikk (5) bekezdésének c) pontja helyébe a következő szöveg lép:
„c)
az a) és b) pont hatálya alá nem tartozó hagyományos importőrök számára a behozott fokhagyma maximális mennyiségét veszik figyelembe, amelyet az 565/2002/EK vagy e rendelet értelmében kapott behozatali engedéllyel az első három lezárult behozatali időszak egyike alatt hoztak be.”
2.
A 3. cikk a következőképpen módosul:
a)
az (1) bekezdés helyébe a következő szöveg lép:
„(1) »Hagyományos importőröknek« tekintendők azok az importőrök, a nemzeti jogszabályokkal összhangban meghatározott akár természetes, akár jogi személyek, egyének vagy üzemeltetői csoportok, amelyekkel kapcsolatban egy tagállam úgy ítéli meg, hogy:
a)
az előző három behozatali időszakban az 565/2002/EK rendelet vagy e rendelet alapján kaptak behozatali engedélyt;
b)
a megelőző három naptári évből legalább kettőben fokhagymát hoztak be a Közösségbe;
c)
a 2200/96/EK rendelet 1. cikkének (2) bekezdésében említett gyümölcs- és zöldségtermékekből a kérelmüket megelőző behozatali időszak folyamán legalább 50 tonnát hoztak be a Közösségbe.”;
b)
a (3) bekezdés a) pontjának i. alpontja helyébe a következő lép:
„i.
az előző három lezárult behozatali időszak közül legalább kettőben fokhagymát hoztak be az új tagállamokon vagy a 2004. április 30-i összetételű Közösségen kívüli más országokból;”.
3.
A 7. cikk (2) bekezdése helyébe a következő szöveg lép:
„(2) Egy új importőr által benyújtott, az »A« engedélykérelmekben szereplő teljes mennyiség egyetlen negyedévben sem haladhatja meg az I. mellékletben az említett negyedévre és származásra vonatkozó teljes mennyiség 10 %-át. Az e szabálynak meg nem felelő engedélykérelmeket a tagállamok illetékes hatóságai elutasítják.”
4.
A 8. cikk (2) bekezdésének harmadik albekezdése helyébe a következő lép:
„Amennyiben a megelőző lezárult behozatali időszak alatt e rendelet vagy az 565/2002/EK rendelet alapján új importőrök kaptak engedélyt, bizonyítékot kell szolgáltatniuk arra nézve, hogy a számukra biztosított mennyiségnek legalább a 90 %-át ténylegesen szabad forgalomba bocsátották.”
5.
A 17. cikk a következőképpen módosul:
a)
a (2) bekezdést el kell hagyni;
b)
a (3) bekezdés helyébe a következő lép:
„A Bizottság rendszeresen, megfelelő időben és módon tájékoztatja a tagállamokat a kontingensek felhasználási mértékéről, valamint a 12. cikk és 16. cikk (2) bekezdése szerint kapott információról.”
6.
Az I. melléklet helyébe e rendelet I. melléklete lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. június 30-án.